b"\n_START_ARTICLE_\nReial Club de Polo de Barcelona\n_START_SECTION_\nHist\xc3\xb2ria[cal\xc2\xa0citaci\xc3\xb3]\n_START_PARAGRAPH_\nA Barcelona existia ja a meitats del segle XIX el C\xc3\xadrculo Ecuestre, amb la seva secci\xc3\xb3 Foment de la Cria de Cavalls, on aparegueren els primers pioners dels esports h\xc3\xadpics a casa nostra. Enric de Ibarrola i Paulino de la Cruz i uns quants socis d'aquella societat van comen\xc3\xa7ar a practicar el Polo a Barcelona, que es disputava a l'hip\xc3\xb2drom de Can Tunis._NEWLINE_Aquests joves es decidiren a crear una nova societat anomenada Polo Club de Barcelona, fundada l'11 de maig de 1897. En els seus inicis es centraren exclusivament en la pr\xc3\xa0ctica i difusi\xc3\xb3 del polo._NEWLINE_El primer concurs h\xc3\xadpic de Barcelona va tenir lloc a la Pla\xc3\xa7a d'Armes del Parc de la Ciutadella l'any 1902. El Cercle Eq\xc3\xbcestre organitz\xc3\xa0 un altre concurs el 1907. Un any m\xc3\xa9s tard l'encarregat d'organitzar el concurs fou el Club de Polo, incorporant, d'aquesta forma, l'h\xc3\xadpica a les seves activitats. El concurs es celebr\xc3\xa0 a un picador del carrer Casp, propietat del professor d'equitaci\xc3\xb3 Arsenio Abad, i que rebia el nom de Joquei Club._NEWLINE_Als anys 10 el Polo havia adquirit uns terrenys a Can R\xc3\xa0bia a Sarri\xc3\xa0. La idea de crear una societat m\xc3\xa9s potent que foment\xc3\xa9s la pr\xc3\xa0ctica de l'h\xc3\xadpica port\xc3\xa0 a la fusi\xc3\xb3 del Polo amb el Barcelona Joquei Club, naixent el 2 de juliol de 1912 el Reial Polo Joquei Club de Barcelona Societat H\xc3\xadpica. A m\xc3\xa9s de l'h\xc3\xadpica es comen\xc3\xa7a a practicar el lawn-tennis (1904), l'hoquei sobre herba (1907, el 1912 es disputa el primer partit a Espanya amb equips complets entre el Polo i l'Espanyol)._NEWLINE_L'any 1932 el Polo es trasllada als actuals terrenys a la Diagonal. El 1939 adopta la denominaci\xc3\xb3 actual Reial Club de Polo de Barcelona. El posterior edifici del club fou obra de l'arquitecte Robert Terradas i Via._NEWLINE_El club gaudeix de gran prestigi nacional i internacional, i organitza activitats de renom com el Concurs de Salts Internacional, el Torneig Internacional de Polo, el Torneig Internacional d'Hoquei de Reis i la Copa Potter de Tennis de Veterans. Ha estat, a m\xc3\xa9s, seu del Campionat del M\xc3\xb3n d'Hoquei (1971), el Campionat del M\xc3\xb3n de Veterans de Tennis (1993), els Campionats Internacionals femenins de Tennis (1994 i 1995) o el Torneig Preol\xc3\xadmpic d'Hoquei (1996). El 1992, el Reial Club de Polo va ser la seu de les proves h\xc3\xadpiques dels Jocs Ol\xc3\xadmpics de Barcelona 1992._NEWLINE_Als noranta, el club incorpora la secci\xc3\xb3 de p\xc3\xa0del.\n_START_SECTION_\nCuriositats\n_START_PARAGRAPH_\nA principis dels anys 80, l'arque\xc3\xb2leg Ferran Puig va descobrir casualment la pres\xc3\xa8ncia de sitges romanes en uns rebaixos al Real Club de Polo, a prop del campus de la Facultat de Geografia i Hist\xc3\xb2ria de la Universitat de Barcelona i del camp d'h\xc3\xadpica, a l'avinguda del Doctor Gregorio Mara\xc3\xb1\xc3\xb3n, no lluny de l'avinguda de la Diagonal. Malgrat que la troballa fou notificada al Servei d'Arqueologia de la Generalitat de Catalunya, no s'hi f\xc3\xa9u cap intervenci\xc3\xb3 ni es recolliren materials arqueol\xc3\xb2gics."